Forslag til RÅDETS BESLUTNING om ændring af Rådets beslutning 1998/161/EF om bemyndigelse af Kongeriget Nederlandene til at indføre en foranstaltning, der fraviger bestemmelserne i artikel 2 og artikel 28a, stk. 1, i sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

1. I henhold til artikel 27 i Rådets sjette direktiv af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1] - kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at undgå visse former for svig eller unddragelse.

[1] EFT L 145 af 13.6.1977, s. 1. Direktivet er senest ændret ved direktiv 2004/7/EF (EUT L 27 af 30.1.2004, s. 44).

2. Som regel gives sådanne tilladelser midlertidigt, således at det efter nogle år kan vurderes, om de særlige foranstaltninger er hensigtsmæssige og effektive.

3. De nederlandske myndigheder har anmodet Kommissionen om at kunne anvende en undtagelsesforanstaltning i forbindelse med levering af affald til genbrug. Det var nødvendigt at indføre undtagelsesforanstaltningen på grund af de vanskeligheder, der var med at bekæmpe svig i sektoren, hvor visse, navnlig mindre, erhvervsdrivende ikke overholdt deres forpligtelser i henhold til artikel 21, stk. 1, litra a), i Rådets sjette direktiv om erlæggelse til myndighederne af den afgift, de opkrævede i forbindelse med deres leverancer. At håndhæve afgiftsopkrævningen i denne sektor er særlig svært på grund af de vanskeligheder, der er forbundet med at identificere og kontrollere aktiviteterne blandt erhvervsdrivende, der ikke overholder reglerne.

4. Rådets beslutning 1998/161/EF [2] bemyndigede Kongeriget Nederlandene til at anvende en foranstaltning, der fraviger artikel 2 og 28a, stk. 1, i Rådets sjette direktiv. Udløbsdatoen for denne beslutning (31. december 1999) blev forlænget til den 31. december 2003 ved Rådets beslutning 2000/435/EF [3]. I særdeleshed bemyndigedes Kongeriget Nederlandene ved beslutning 1998/161/EF til at indføre:

[2] EFT L 53 af 24.2.1998, s. 19.

[3] EFT L 172 af 12.7.2000, s. 24.

- en fritagelsesbestemmelse for levering og erhvervelse inden for Fællesskabet af genvundne materialer og affald foretaget af virksomheder, hvis årsomsætning er på mindre end 2,5 mio. NLG. Ved beregningen af dette loft kan det tillades ikke at medregne omsætningen hidrørende fra nonferrometaller

- en fritagelsesbestemmelse vedrørende levering og erhvervelse inden for Fællesskabet af nonferrometaller

5. I henhold til artikel 4 i den beslutning kan afgiftspligtige, hvis virksomhed falder ind under momsfritagelserne i artikel 2 og 3, opnå tilladelse til at undlade at anvende den særlige ordning, denne beslutning vedrører.

6. I et brev, som Generalsekretariatet modtog den 26. november 2003, anmodede Kongeriget Nederlandene om bemyndigelse til at forlænge anvendelsen af denne foranstaltning.

7. Kommissionen påtog sig i sin meddelelse af 7. juni 2000 til Rådet og Europa-Parlamentet om en strategi til forbedring af momssystemet i det indre marked [4] at gennemføre en rationalisering af det store antal fravigelser, der findes i øjeblikket. I visse tilfælde kan en sådan rationalisering medføre, at visse specielt effektive fravigelsesbestemmelser udvides til at omfatte alle medlemsstater. I Kommissionens meddelelse af 20. oktober 2003 [5] nævnes på ny denne kompromismulighed. Dette vil kræve en ændring af det sjette momsdirektiv. Kommissionen har derfor til hensigt at fremlægge forslag om en sådan ændring.

[4] KOM(2000) 348 endelig.

[5] KOM(2003) 614 endelig.

8. Kommissionens seneste kontakter til visse nationale myndigheder og repræsentanter for sektoren tyder på, at det kan blive nødvendigt at indføre særlige regler, der specifikt er tilpasset sektoren, for at sikre en mere retfærdig beskatning af Fællesskabets erhvervsdrivende inden for denne sektor.

9. Fravigelsen har ingen negative virkninger for Fællesskabets egne momsindtægter, fordi den fritager leveringer af varer til modtagere, der ikke er endelige forbrugere. Af samme grund har fravigelsen heller ingen indvirkning på størrelsen af det momsbeløb, der skal erlægges i forbindelse med det endelige forbrug.

10. Kommissionen er enig i, at denne fravigelsesforanstaltning, indtil der findes en mere permanent løsning på problemet, i betydelig grad imødegår misbrug af momssystemet. Kommissionen erkender også, at den situation i Nederlandene, som berørte denne bestemte sektor og berettigede anvendelsen af de særlige foranstaltninger, ikke har ændret sig. I lyset af Kommissionens fortsatte bestræbelser på at gennemføre en rationalisering af de i henhold til artikel 27 indrømmede fravigelser, mener den, at den af Kongeriget Nederlandene fremsatte anmodning om forlængelse af den i beslutning 1998/161/EF indeholdte tilladelse bør indrømmes, indtil der træder en særordning i kraft vedrørende momsopkrævning i forbindelse med affald til genbrug, dog senest til 31. december 2005.

Forslag til RÅDETS BESLUTNING om ændring af Rådets beslutning 1998/161/EF om bemyndigelse af Kongeriget Nederlandene til at indføre en foranstaltning, der fraviger bestemmelserne i artikel 2 og artikel 28a, stk. 1, i sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [6], særlig artikel 27,

[6] EFT L 145 af 13.6.1977, s. 1. Direktivet er senest ændret ved direktiv 2004/7/EF (EUT L 27 af 30.1.2004, s. 44).

under henvisning til forslag fra Kommissionen [7], og

[7] EFT C [...] af [...], s. [...]

ud fra følgende betragtninger:

(1) I medfør af artikel 27, stk. 1, i det sjette momsdirektiv kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at undgå visse former for svig eller unddragelse.

(2) I et brev, som Kommissionens Generalsekretariat modtog den 26. november 2003, anmodede den nederlandske regering om forlængelse af gyldighedsperioden for beslutning 1998/161/EF [8], der bemyndiger den til at anvende særlige afgiftsforanstaltninger på sektoren for affald til genbrug.

[8] EFT L 53 af 24.2.1998, s. 19.

(3) De øvrige medlemsstater blev informeret om anmodningen den 14. januar 2004.

(4) I henhold til beslutning 1998/161/EF, ændret ved beslutning 2000/435/EF [9], bemyndigedes Kongeriget Nederlandene til indtil den 31. december 2003 at anvende følgende foranstaltninger:

[9] EFT L 172 af 12.7.2000, s. 24.

- en fritagelsesbestemmelse for levering og erhvervelse inden for Fællesskabet af genvundne materialer og affald foretaget af virksomheder, hvis årsomsætning er på mindre end 2,5 mio. NLG. Ved beregningen af dette loft kan det tillades ikke at medregne omsætningen hidrørende fra nonferrometaller

- en fritagelsesbestemmelse vedrørende levering og erhvervelse inden for Fællesskabet af nonferrometaller.

(5) Afgiftspligtige, hvis virksomhed falder ind under momsfritagelserne i artikel 2 og 3, i beslutning 1998/161/EF, kan opnå tilladelse til at undlade at underkaste sådanne leveringer og erhvervelser inden for Fællesskabet den særlige ordning, denne beslutning vedrører.

(6) Det var nødvendigt at indføre undtagelsesforanstaltningen på grund af de vanskeligheder, der var med at bekæmpe svig i sektoren, hvor visse, navnlig mindre, erhvervsdrivende ikke overholdt deres forpligtelser i henhold til artikel 21, stk. 1, litra a), i Rådets sjette direktiv om erlæggelse til myndighederne af den afgift, de opkrævede i forbindelse med deres leverancer. At håndhæve afgiftsopkrævningen i denne sektor er særlig svært på grund af de vanskeligheder, der er forbundet med at identificere og kontrollere aktiviteterne blandt erhvervsdrivende, der ikke overholder reglerne. Denne ordning er derfor en effektiv foranstaltning til bekæmpelse af svig.

(7) Den 7. juni 2000 offentliggjorde Kommissionen en strategi til forbedring af momssystemet på kort sigt, hvori den påtog sig at gennemføre en rationalisering af det store antal fravigelsesforanstaltninger, der findes i øjeblikket. I visse tilfælde kan en sådan rationalisering medføre, at visse specielt effektive fravigelsesbestemmelser udvides til at omfatte alle medlemsstater. I Kommissionens meddelelse af 20. oktober 2003 nævnes igen denne kompromismulighed.

(8) Kongeriget Nederlandene bør indrømmes en forlængelse af den gældende fravigelsesforanstaltning, indtil der træder en særordning i kraft vedrørende momsopkrævning i forbindelse med affald til genbrug, dog senest til 31. december 2005.

(9) Fravigelsen har ingen negative virkninger for Fællesskabets egne momsindtægter, og den har heller ingen indvirkning på størrelsen af det momsbeløb, der skal erlægges i forbindelse med det endelige forbrug -

VEDTAGET FØLGENDE BESLUTNING:

Artikel 1

I artikel 1 i beslutning 1998/161/EF, ændret ved beslutning 2000/435/EF, erstattes datoen 31. december 2003 med følgende: "indtil der træder en særordning i kraft vedrørende momsopkrævning i forbindelse med affald til genbrug til ændring af direktiv 77/388/EØF, dog senest til 31. december 2005".

Artikel 2

Denne beslutning er rettet til Kongeriget Nederlandene.

Udfærdiget i Bruxelles, den

På Rådets vegne

Formand